
Text rozhodnutia
Súd: Krajský súd Bratislava Spisová značka: 6S/302/2016 Identifikačné číslo súdneho spisu: 9015010069 Dátum vydania rozhodnutia: 02. 07. 2018 Meno a priezvisko sudcu, VSÚ: JUDr. Andrea Krišková ECLI: ECLI:SK:KSBA:2018:9015010069.1 Uznesenie Krajský súd v Bratislave v právnej veci žalobcu: O2 Slovakia, s.r.o., Einsteinova 24, 851 01 Bratislava, IČO: 35 848 863, proti žalovanému: Úrad pre reguláciu elektronických komunikácií a poštových služieb, Továrenská 7, P. O. BOX 40, 828 55 Bratislava, v konaní o preskúmanie zákonnosti a postupu rozhodnutia žalovaného č. 262/PÚ/2015 zo dňa 07.09.2015, takto r o z h o d o l : Krajský súd v Bratislave postupuje vec vedenú pod sp.zn. 6S/302/2016 Najvyššiemu súdu Slovenskej republiky. o d ô v o d n e n i e : 1. Uznesením Najvyššieho súdu SR č.k. 7Sž/10/2015-168 zo dňa 20.10.2016, ktoré nadobudlo právoplatnosť dňa 11.11.2016, bola Krajskému súdu v Bratislave postúpená vec vedená na Najvyššom súde SR pod sp. zn. 7Sž/10/2015. V uvedenej veci sa žalobca domáhal preskúmania zákonnosti rozhodnutia žalovaného č. 262/PÚ/2015 zo dňa 07.09.2015, ktorým žalovaný potvrdil rozhodnutie prvostupňového správneho orgánu č. 332/OŠD/2015 zo dňa 27.05.2015 o uložení pokuty vo výške 50.000,- eur podľa § 73 ods. 1 písm. c) zákona č. 351/2011 Z.z. o elektronických komunikáciách v znení neskorších predpisov. 2. Podľa § 11 ods. 1 zákona č. 99/1963 Zb. Občiansky súdny poriadok (ďalej iba „OSP“), sa konanie uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania, a trvá až do jeho skončenia. 3. Podľa § 9 ods. 1 zákona č. 162/2015 Z. z. Správneho súdneho poriadku (ďalej iba „SSP“), konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. 4. Podľa § 18 ods. 2 prvá veta SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. 5. Podľa § 31 ods. 1 SSP, konanie sa začína doručením návrhu súdu. 6. Podľa § 31 ods. 2 SSP, ak sa návrh týka vecí uvedených v § 6 ods. 2 písm. a/ až j/, nazýva sa žalobou. Ustanovenia tohto zákona týkajúce sa žaloby sa primerane použijú aj na návrh na začatie konania podľa § 6 ods. 2 písm. k/. 7. Podľa § 31 ods. 3 SSP, žaloba okrem všeobecných náležitostí podania podľa § 57 musí obsahovať aj náležitosti ustanovené osobitne pre určitý druh konania uvedený v § 6 ods. 2. 8. Podľa § 31 ods. 4 SSP, správny súd doručí žalobu ostatným účastníkom konania a osobám zúčastneným na konaní do vlastných rúk. 9. Podľa § 31 ods. 5 SSP, začatie konania bráni tomu, aby o tej istej veci toho istého žalobcu prebiehalo na správnom súde iné konanie. 10. Ústavný súd SR Nálezom č. II. ÚS 202/2017-37 zo dňa 25.07.2017 rozhodol v analogickej veci, ktorú Najvyšší súd SR v nadväznosti na účinnosť SSP od 01.07.2016, postúpil Krajskému súdu v Bratislave na ďalšie konanie a rozhodnutie. Išlo o vec, ktorá napadla Najvyššiemu súdu SR ako vecne príslušnému na konanie do 30.06.2016, teda za účinnosti zákona č. 99/1963 Zb. Občiansky súdny poriadok (ďalej len „OSP“), o ktorej ku dňu 01.07.2016 nebolo rozhodnuté. 11. V citovanom Náleze Ústavný súd SR vyslovil, že príslušnosť súdu ustanovuje zákon, ktorý nepriamo určuje aj osobu zákonného sudcu. V zmysle § 11 ods. 1 OSP, platného a účinného v čase podania žaloby Najvyššiemu súdu SR, sa konanie uskutočňuje na súde, ktorý je vecne a miestne príslušný; príslušnosť sa určuje podľa okolností, ktoré tu sú v čase začatia konania, a trvá až do jeho skončenia. Uvedené ustanovenie vyjadruje zásadu perpetuatio fori, spočívajúcu v trvaní súdnej príslušnosti raz určenej až do skončenia konania bez ohľadu na neskoršie zmeny okolností, ktoré sú inak pre určenie príslušnosti rozhodné; výnimky z tejto zásady upravuje zákon. Na príslušnosť správneho súdu ako na procesnú podmienku konania sa aj v súlade s novou právnou úpravou, obsiahnutou v § 9 ods. 1 SSP vzťahuje zásada perpetuatio fori, podľa ktorej sa skutkové okolnosti významné pre príslušnosť správneho súdu zisťujú z návrhu na začatie konania (resp. žaloby) k momentu začatia konania, teda k momentu doručenia návrhu (resp. žaloby) súdu, pričom takto určená príslušnosť trvá podľa § 31 SSP až do skončenia konania. K nevyhnutnému predpokladu na vydanie meritórneho rozhodnutia patrí nepochybne príslušnosť súdu, ktorej zloženie a trvanie sa tak za „starej“, ako aj „novej“ právnej úpravy riadi všeobecne akceptovanou zásadou perpetuatio fori obsiahnutou v úvodných častiach procesných kódexov regulujúcich príslušnosť súdov (§ 9 ods. 1 SSP obdobne § 11 ods. 1 OSP). 12. Vzhľadom na vyššie uvedené skutočnosti, rešpektujúc závery obsiahnuté v danom Náleze Ústavného súdu SR, súd rozhodol tak, ako je uvedené vo výrokovej časti tohto uznesenia. 13. Po právoplatnosti tohto uznesenia bude kompletný spis postúpený Najvyššiemu súdu Slovenskej republiky. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d) SSP).

